Zambië stel wit tussentydse leier aanGuy Scott. Foto: Amanda Lucidon/Withuis/Wikimedia BBC berig dat daar binne 90 dae ŉ verkiesing gehou sal word om ŉ permanente opvolger vir Sata te kies. Volgens die berig is Scott die eerste wit leier in Afrika sedert FW de Klerk in Suid-Afrika. Sata is in die ouderdom van 77 in Londen oorlede waar hy mediese behandeling ontvang het. Daar is lank oor Sata se gesondheid bespiegel na verskeie berigte dat hy ernstig siek is. Hy is verlede maand vir die laaste keer in die openbaar gesien. President Jacob Zuma het intussen sy medelye betoon. “Namens myself en namens die regering en die mense van die Republiek van Suid-Afrika, wil ek my innige meegevoel aan die hele Sata-familie sowel as die regering en die mense van Zambië betuig,” het Zuma in ŉ verklaring gesê. Die parlementêre portefeuljekomitee oor internasionale betrekkinge en samewerking het gesê Sata se dood is ŉ hartseer tyd vir Zambië, aangesien dit die tweede keer is dat die land ŉ president in die amp verloor. President Levy Mwanawasa is in 2008 in ŉ hospitaal in Parys, Frankryk oorlede. “Die dood van president Sata moet gebruik word om politieke verdraagsaamheid in die streek, Afrika en die wêreld te bevorder.”